Voer jou brein vir akademiese sukses - Corona Krisissentrum
Tuis / COVID-19 / Voer jou brein vir akademiese sukses
Voer jou brein vir akademiese sukses
Tuesday | 31 March | 2020
Covid-19 is nie jou maat nie. So het jy reeds die afgelope ruk geleer vandat jy by die huis is. Jy word gebombardeer met inligting en jou hande is reeds deurgewas. Nou is jou vakansie basies verby, jy is nie siek nie en op 'n manier moet jy nou skielik deur middel van afstandonderrig jou skoolwerk baas raak.
Jy weet van tydsbeplanning en oefening. Maar weet jy van kos? Dat jou brein die regte kombinasies en nutriënte nodig het om ten volle te kan funksioneer sodat leer makliker en meer effektief kan wees? Kom ek verduidelik.
Jou brein is die gulsigste deel van jou liggaam. Dit gebruik 20% van al die glukose, 35% van alle vitamiene en minerale, 40% van alle water en 50% van die vette wat jou liggaam opneem. Daarom is dit belangrik om reg te eet. Hier is die top-tien voedselsoorte wat bydra tot 'n suksesvolle leerervaring.
Die belangrikste aspek van 'n gesonde dieet, is om te verseker dat jy genoeg water inneem. Verskeie studies die afgelope paar jaar het 'n duidelike verband tussen water en verhoogde konsentrasie, verlaagde stres en selfs beter punte in eksamens getref.
Appels is propvol asetielcholien, 'n organiese molekuul wat as 'n breinoordragstof optree, wat seine in jou senuweestelsel oordra. Dit veroorsaak dat boodskappe tussen jou liggaam en brein meer effektief oorgedra word. Verder gee die appel se vrugtesuiker jou energie en maak die leerervaring vir jou positief.
Die beste manier om te verseker dat jy reg is vir die dag is om 'n eier vir ontbyt te eet. Nie alleenlik is eiers ryk in proteïene wat jou heeldag energie gee nie, maar dit bevat ook vitamien B12 wat verder bydra tot jou energievlakke.
'n Bord hawermout vir ontbyt is nog 'n lekker, voedsame manier om jou dag aan te pak. Dit het 'n baie lae Glukemiese Indeks (lae GI) wat verseker dat jou bloedsuikervlakke stabiel bly. Dit bevat ook cholien, een van die boustene van 'n gesonde senuweestelsel.
Gesiene die hoeveelheid stres wat leerders tydens die eksamen ervaar is dit maklik om te verstaan waarom hulle ingewande in 'n warboel is. Op hierdie oomblik is daar biljoene bakterieë, goeies en slegtes, in jou ingewande, maar wanneer daar wanbalans begin bestaan as gevolg van spanning en stres, neem die slegte bakteria oor en voel jy afgemat. Deur joghurt te eet, herstel jy die balans in jou ingewande en help dit jou om weer energie te kry.
Bloubessies is die oorspronklike breinkos, propvol anti-oksidante. Bloubessies help jou om feite te onthou, jou woordeskat te verbeter en bevorder ook jou numeriese vaardighede.
Nie net is neute 'n fantastiese bron van nutriënte, vette en proteïene nie, maar hulle is ook jou brein se beste vriend. Neute bevorder die verwydering van afvalstowwe in jou brein, om plek te maak vir al die nuwe inligting wat jy tydens jou leerervaring moet onthou. Verder help hulle ook om jou gemoed te verbeter en verhoed swelling in die brein. Laastens is neute daartoe in staat om jou geheue en jou aandagspan te verbeter.
Brokkoli is nie almal se gunsteling nie, maar dit is een van die beste groentes om jou brein te help herstel na 'n besering (leer is nie 'n besering nie). Nie net herstel dit die neuro-verbindings in jou brein nie, maar dit help ook om nuwe konneksies te vorm en help om Demensie te verhoed – dit help jou dus om beter te onthou.
Die spesiale chemikalieë wat die neurone (breinselle) help om met mekaar te kommunikeer, bestaan uit proteïene. Gesonde, laevet proteïene sal jou as kind se liggaam help om die aminosuurboublokke te ontvang om daardie neurone te begin. Pluimvee, eiers, boontjies en melk is goeie bronne van proteïene.
Donkersjokolade is 'n reuse-hulpmiddel vir elke kind se brein. Dit verminder die negatiewe gevolge van stres, bevorder probleemoplossingsvaardighede en help met bloedtoevoer na die brein. Dit is veselryk, vol yster en magnesium en het dieselfde effek as koffie vir 'n volwassene op 'n kind se energievlakke, sonder enige van die negatiewe byprodukte.
Solidariteit en die Skoleondersteuningsentrum (SOS) wil graag help dat jy jou beste doen en dat daar genoeg ondersteuning vir jou in hierdie tyd is. Sluit gratis aan deur die skakel op ons Korona-krisissentrum te volg by https://corona.org.za/